Алексей Колцов
Разочарование

Превод от руски: Иванка Павлова, —

chitanka.info

До днес животът бе за мене

красив като в роман, в мечта,

но ненапразно заклеймен е

с печат на зло и суета.

Посрещах искрено зората

и благославяйки земята,

обгръщах с обич този свят.

Дете! На ласки бях богат,

към хората ръце простирах

като към братя, не разбирах,

че съм сънувал сън красив:

мечтата беше запленила

сърцето с романтична сила —

това ме правеше щастлив…

Прогледнах и открих предател

в довчерашния си приятел,

в роднинството — студенина,

в тълпата — глупост и злина.

Съзрях в обета чист измама,

груб интерес — в невинността.

Където ум възвишен няма,

замества го надутостта.

И на живота грозотата

отрекох с упрек спотаен.

Постигна друг живот душата

и заживях от този ден

в света на своите мечти —

там нищо земно не гнети.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.